# PRIOPĆENJE ZA MEDIJE PRESS

**Besplatno savjetovanje građana o izlasku iz duga**

**u poslovnici Fine u Čakovcu**

**Na adresi Fine u Čakovcu, O. Keršovanija 7,** građani mogu **od 02. veljače do 02. ožujka 2023. godine** dobiti besplatne individualne savjete o izlasku iz duga **svaki četvrtak od 10-16 sati**.

Savjetovanje o izlasku iz duga za građane provodi se u sklopu **EU projekta** **"Skok iz duga"**, u organizaciji nositelja projekta - Unije potrošača Hrvatske, udruge za financijsku inkluziju Padobran i BE-ON savjetovanje kao partnera, te u suradnji s Finom.

Uz stalno savjetovalište u Zagrebu, u studenom i prosincu savjetovališta su bila otvorena **u Splitu i Rijeci**, tijekom siječnja i do 7. veljače u Osijeku, a sada uslugu besplatnog savjetovanja mogu dobiti i građani **u Čakovcu**. Nakon Čakovca, savjetovalište će se otvoriti i **u Puli**. U Zagrebu savjetovalište **radi svaki utorak i četvrtak**, u poslovnici Fine u Ulici grada Vukovara 70 od 10-14 sati.

Individualno financijsko savjetovanje o izlasku iz duga iskustveno je potvrđeno kao jedan od najučinkovitijih načina rješavanja problema prezaduženosti. Savjetovanje će pružati neovisni stručnjaci prezaduženim ili potencijalno prezaduženim građanima s ciljem pronalaska najboljeg mogućeg načina za izlaz iz prezaduženosti. Ono može uključivati pružanje informacija o financijskim proizvodima i uslugama, planiranje i uravnoteženje budžeta, pomoć u postupku sklapanja nagodbi s vjerovnicima, pregovore s kreditorima i savjete u upravljanju računima.

Cilj savjetovanja je analiza financijskog stanja koja uključuje obradu svih potrebnih podataka i dokumentacije o prihodima, obvezama, vjerovnicima, ovršnim ispravama i slično. Ovisno o rezultatima analize, građani dobivaju konkretan savjet za pokretanje rješenja. Najava dolaska nije potrebna, a ukoliko građani nisu u mogućnosti doći u radnom vremenu savjetovališta, za dogovor o terminu osobnog savjetovanja, te ostale informacije, mogu se javiti na broj **01 4844 877** ili putem e-maila padobran@padobran.hr.